**Pressemeddelelse:**

Kulturskoler i Nordjylland

Torsdag 12. januar 2017

# Bruno Campo gæster Brønderslev ved stort ungdomsstævne

**Elever fra de Nordjyske musik- og kulturskoler får i weekenden 13.-15. januar 2017 mulighed for at blive dirigeret og undervist af den verdenskendte dirigent Bruno Campo.**

Dirigenten Bruno Campo fra Guatemala er grundlægger af El Sistema samt af de El Sistema-inspirerede orkesterprogrammer i Wien, Zürich, Istanbul, Prag, Kroatien og Serbien. Formålet med El Sistema er at skabe et musikalsk fællesskab, som kan give børn og unge fra socialt og økonomiske dårligt stillede familier, bedre muligheder for at skabe andre løbebaner i deres voksne liv.

I dag bruger Bruno Campo metoden til at engagere børn og bidrage til deres musikglæde. Den fælles oplevelse af at skabe musik sammen, giver børnene gode redskaber til at mødes på tværs af kulturer og baggrund. En anden del af El Sistema er, at børn på mange forskellige niveauer kan spille i samme orkester og lære af hinanden. På den måde spredes engagementet og energien i orkesteret med utroligt flotte resultater.

NUS står for Nordjyllands Ungdomssymfoniorkester og er et samarbejde mellem de 11 Musik- og Kulturskoler i Region Nordjylland og er støttet af ”Den regionale Kulturaftale”. Der afholdes tre årlige weekendstævner i NUS-regi, og denne gang er det atter Kulturskolen Brønderslev Kommune, der er værtsskole for arrangementet.

Ved stævnet deltager over 80 unge musikere fra hele regionen. NUS har desuden inviteret et orkester fra Aarhus, MusikSak, til at deltage med tre af deres instruktører. Så der vil i denne weekend være et orkester med over 100 unge musikere.

Det er altså på mange måder et ganske særligt stævne, og derfor starter stævnet også allerede fredag eftermiddag, hvor der afholdes orkester- og gruppeprøver til ud på aftenen. Prøverne fortsætter hele lørdagen samt søndag formiddag og stævnet sluttes kl. 14.00 af med en koncert i salen på Brønderslev Gymnasium. Se programmet nedenfor.

Alle er meget velkomne til koncerten søndag kl. 14.00, hvortil der er gratis adgang.

# Kontakt

For yderligere informationer, før og under stævnet, kontakt Susanne Laub Elling, souschef på Brønderslev Kulturskole på susanne@kulturskolen.nu eller 2046 1327. Eller kontakt orkesterkoordinator Debborah Cherry på 2646 8813.

# Fakta

* Prøver og koncert på Brønderslev Gymnasium, Islands Allé 20, 9700 Brønderslev
* Tjek ind og overnatning på Hedegårdsskolen, Nordens Allé 56, 9700Brønderslev
* NUS – Nordjyllands Ungdomssymfoniorkester – henvender sig til alle unge i regionen, som spiller et orkesterinstrument, og som har spillet i flere år. Ved NUS-stævnene har eleverne mulighed for at deltage i et fuldt udbygget symfoniorkester.
* Du kan læse mere om NUS i vores flyer, som du finder her: [NUS-flyer](http://kulturskolerinordjylland.dk/wp-content/uploads/NUS-flyer_ENDELIG.pdf). Du kan også se [en lille video](https://www.youtube.com/watch?v=BiXiSJ4XZpg) fra sommerens NUS-stævne, hvor NUS’erne spillede ved Opera i Rebild, og hvor nogle af dem fortæller om, hvorfor de bare er vilde med NUS!
* De regionale ungdomsorkestre administreres af Kulturskoler i Nordjylland, som er et samråd af alle musik- og kulturskoler i Region Nordjylland. Lær mere om KiN [her](https://www.youtube.com/watch?v=GihEfLWCpJA).

Læs mere om ungdomsorkestret og om dette stævne på [www.kulturskolerinordjylland.dk](http://www.kulturskolerinordjylland.dk)

# **Program:** (Ændringer i programmet kan forekomme)

**Fredag d. 13. januar**

**17.00** Aflevering af bagage på Hedegårdsskolen.

**17.10** Tjek in på Gymnasiet

**17.45** Kort velkomst

**18.00** Aftensmad

**19.00** Orkesterprøve

**20.30** Hyggetid

**22.00** Sengetid

**Lørdag d. 14. januar**

**07.30** Godmorgen

**08.00** Morgenmad på gymnasiet

**09.00** Orkesterprøver. Pause med frugt og vand indlagt

**12.00** Frokost

**13.00** Gruppeprøver

**15.00** Pause med kage og saft

**15.30** Filmvisning

**18.00** Aftensmad

**19.00** Orkesterprøve

**20.30** Hyggetid

**22.00** Sengetid

**Søndag d. 15. januar**

**07.30** Godmorgen. Oprydning i soverum

**08.00** Morgenmad på gymnasiet

**09.00** Orkesterprøver. Pause med frugt og vand indlagt

**12.00** Frokost

**12.45** Generalprøve (lukket for tilhørere)

**13.30** Omklædning til koncert

**14.00** Koncert. **Familie og venner er meget velkomne – det er gratis!**

**15.00-15.30** Afhentning af bagage på Hedegårdsskolen